PMIndiaData/PMIndiaSum huggingface dataset:
ଶ୍ରୀ ମନୋହର ପାରିକରଙ୍କ ବିୟୋଗରେ ପ୍ରଧାନମନ୍ତ୍ରୀଙ୍କ ଶୋକ

ଗୋଆ ମୁଖ୍ୟମନ୍ତ୍ରୀ ଶ୍ରୀ ମନୋହର ପାରିକରଙ୍କ ବିୟୋଗରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଗଭୀର ଶୋକ ପ୍ରକାଶ କରିଛନ୍ତି । ପ୍ରଧାନମନ୍ତ୍ରୀ କହିଛନ୍ତି, “ଶ୍ରୀ ମନୋହର ପାରିକର ଜଣେ ଅଦ୍ୱିତୀୟ ନେତା ଥିଲେ । ଜଣେ ପ୍ରକୃତ ଦେଶଭକ୍ତ ଓ ଅସାଧାରଣ ପ୍ରଶାସକ ଭାବେ ତାଙ୍କୁ ସମସ୍ତେ ମାନୁଥିଲେ । ଦେଶପ୍ରତି ତାଙ୍କର ନିଷ୍କଳଙ୍କ ସେବା ସବୁ ପିଢ଼ି ପାଇଁ ମନେ ରହିବ । ତାଙ୍କ ବିୟୋଗରେ ଗଭୀର ମର୍ମାହତ । ତାଙ୍କ ପରିବାର ଏବଂ ସମର୍ଥକଙ୍କ ପ୍ରତି ସମବେଦନା, ଓଁ ଶାନ୍ତି । ଶ୍ରୀ ମନୋହର ପାରିକର ଆଧୁନିକ ଗୋଆର ନିର୍ମାତା ଥିଲେ । ତାଙ୍କର ମେଳାପି ବ୍ୟକ୍ତିତ୍ୱ ଏବଂ ସୁଲଭ ପ୍ରକୃତି ଯୋଗୁ ସେ ବର୍ଷ ବର୍ଷ ଧରି ରାଜ୍ୟବାସୀଙ୍କ ପସନ୍ଦର ନେତା ହୋଇ ରହିଥିଲେ । ତାଙ୍କର ଲୋକାଭିମୁଖୀ ନୀତି କାରଣରୁ ଗୋଆ ଅଭିବୃଦ୍ଧିର ଉଲ୍ଲେଖନୀୟ ଉଚ୍ଚତାକୁ ସ୍ପର୍ଶ କରିଥିଲା । ଆମର ପ୍ରତିରକ୍ଷା ମନ୍ତ୍ରୀ ଭାବେ ଶ୍ରୀ ମନୋହର ପାରିକରଙ୍କ କାର୍ଯ୍ୟକାଳ ପାଇଁ ଭାରତ ତାଙ୍କ ପ୍ରତି ସର୍ବଦା କୃତଜ୍ଞ ହୋଇ ରହିବ । ସେ ପ୍ରତିରକ୍ଷା ମନ୍ତ୍ରୀ ଥିବା ସମୟରେ, ଭାରତ ଏକାଧିକ ନିଷ୍ପତି ନେଇଥିଲା ଯାହା ଦେଶର ନିରାପତ୍ତା ସାମର୍ଥ୍ୟ ବୃଦ୍ଧି କରିବା ସହିତ, ସ୍ୱଦେଶୀ ପ୍ରତିରକ୍ଷା ଉତ୍ପାଦନକୁ ପ୍ରୋତ୍ସାହିତ କରିଥିଲା ଏବଂ ପୂର୍ବତନ ସେନା କର୍ମଚାରୀମାନଙ୍କ ଜୀବନରେ ଉନ୍ନତି ଆଣିଥିଲା ।”
ପ୍ରଧାନମନ୍ତ୍ରୀଙ୍କୁ ସାକ୍ଷାତ କଲେ କୋରିଆ ରାଷ୍ଟ୍ରପତିଙ୍କ ସ୍ଵତନ୍ତ୍ର ଦୂତ

କୋରିଆ ରାଷ୍ଟ୍ରପତି ମିଷ୍ଟର ମୁନ ଜେ-ଇନଙ୍କ ସ୍ଵତନ୍ତ୍ର ଦୂତ ମିଷ୍ଟର ଡୋଙ୍ଗ-ଚେ ଚୁଙ୍ଗ ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କୁ ସାକ୍ଷାତ କରିଛନ୍ତି । ପ୍ରଧାନମନ୍ତ୍ରୀ ଶ୍ରୀ ମୋଦୀ ସ୍ଵତନ୍ତ୍ର ଦୂତ ଭାବେ ମିଷ୍ଟର ଚୁଙ୍ଗଙ୍କୁ ଭାରତ ପଠାଇଥିବାରୁ ରାଷ୍ଟ୍ରପତି ମୁନଙ୍କ ମହତ ଉଦ୍ଦେଶ୍ୟକୁ ପ୍ରଶଂସା କରିଥିଲେ । ଏହି ଅବସରରେ ପ୍ରଧାନମନ୍ତ୍ରୀ ମେ 2015ରେ ତାଙ୍କ କୋରିଆ ଗସ୍ତକୁ ମନେ ପକାଇଥିଲେ, ଯେଉଁଥିରେ କି ଦ୍ଵିପାକ୍ଷିକ ସମ୍ପର୍କ ସ୍ଵତନ୍ତ୍ର ସହଭାଗିତାକୁ ଉନ୍ନୀତ ହୋଇଥିଲା । ଏବେ କୋରିଆ ଭାରତର ପ୍ରମୁଖ ବିକାଶଶୀଳ ଭାଗିଦାରୀ ହୋଇପାରିଛି ବୋଲି ସେ ଅଭିହିତ କରିଥିଲେ । ବାଣିଜ୍ୟ ଓ ଆର୍ଥିକ କ୍ଷେତ୍ର ବ୍ୟତୀତ ପ୍ରତିରକ୍ଷା ସହଯୋଗ ଭଳି ନୂଆ ନୂଆ କ୍ଷେତ୍ରରେ ଦ୍ଵିପାକ୍ଷିକ ଭାଗିଦାରୀତା ମଜବୁତ ହେଉଥିବାରୁ ପ୍ରଧାନମନ୍ତ୍ରୀ ଏହାକୁ ସ୍ଵାଗତ କରିଥିଲେ । ରାଷ୍ଟ୍ରପତି ମୁନଙ୍କ ସହିତ ମିଶି ଦ୍ଵିପାକ୍ଷିକ ସମ୍ପର୍କ ବୃଦ୍ଧି କରିବା ପାଇଁ ପ୍ରତିଶ୍ରୁତିବଦ୍ଧ ବୋଲି କହିଥିଲେ ଏବଂ ରାଷ୍ଟ୍ରପତି ମୁନଙ୍କ ସହିତ ଶୀଘ୍ର ସାକ୍ଷାତ ଲାଗି ସେ ଉତ୍କଣ୍ଠାର ସହ ଅପେକ୍ଷା କରିଛନ୍ତି ବୋଲି ପ୍ରଧାନମନ୍ତ୍ରୀ କହିଛନ୍ତି ।
କ୍ରୀଡ଼ା, ଯୁବ ବ୍ୟାପାର କ୍ଷେତ୍ରରେ ଭାରତ-ପାଲେଷ୍ଟାଇନ ସହଯୋଗ ବୁଝାମଣାକୁ  କ୍ୟାବିନେଟ ଅନୁମୋଦନ

ଭାରତ ଏବଂ ପାଲେଷ୍ଟାଇନ ମଧ୍ୟରେ କ୍ରୀଡ଼ା ଏବଂ ଯୁବ ବ୍ୟାପାର କ୍ଷେତ୍ରରେ ସହଯୋଗ ଲାଗି ସ୍ୱାକ୍ଷରିତ ବୁଝାମଣାପତ୍ର (ଏମଓୟୁ)କୁ ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଅନୁମୋଦନ ମିଳିଛି । ଏହି ଏମଓୟୁ ଦ୍ୱାରା ଦୁଇ ଦେଶ ମଧ୍ୟରେ ଜାତି, ଧର୍ମ ଏବଂ ଲିଙ୍ଗଗତ ତାରତମ୍ୟ ନିର୍ବିଶେଷରେ ବିଚାର, ମୂଲ୍ୟବୋଧ ଏବଂ ସାଂସ୍କୃତିକ ବିନିମୟକୁ ପ୍ରୋତ୍ସାହନ ମିଳିବ ଏବଂ କ୍ରୀଡ଼ାର ଉନ୍ନତି ହୋଇପାରିବ । ଭବିଷ୍ୟତରେ ଏହା ଦୁଇ ଦେଶ ମଧ୍ୟରେ ବନ୍ଧୁତ୍ୱପୂର୍ଣ୍ଣ ସମ୍ପର୍କକୁ ଆହୁରି ସୁଦୃଢ଼ କରିବ ।
ଭାରତ-ଜର୍ମାନ ମଧ୍ୟରେ ବୈଷୟିକ ଜ୍ଞାନ କୌଶଳର ଆଦାନ ପ୍ରଦାନ ସଂକ୍ରାନ୍ତ ବୁଝାମଣାକୁ କେବିନେଟର ଅନୁମୋଦନ

ଭାରତ ଓ ଜର୍ମାନର ଷ୍ଟେନବିସ ଜିଏମବିଏଚ କୋ କେଜି ମଧ୍ୟରେ ବୈଷୟିକ ଜ୍ଞାନ କୌଶଳର ଆଦାନ ପ୍ରଦାନ ସଂକ୍ରାନ୍ତ ବୁଝାମଣା ପତ୍ର ସ୍ୱାକ୍ଷରକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କେବିନେଟ ଅନୁମୋଦନ ଦେଇଛନ୍ତି । ଏହି ଜ୍ଞାନ କୌଶଳ ମୁଖ୍ୟତଃ ବିନିର୍ମାଣ ଶିଳ୍ପ ସମେତ ମୌଳିକ ସାମଗ୍ରୀ ଉତ୍ପାଦନ ନିମନ୍ତେ ଉଦ୍ଦିଷ୍ଟ ହୋଇଥିବା ବେଳେ ସେହି ବୁଝାମଣା ପତ୍ର ଜର୍ମାନୀର ହାନୋଭରଠାରେ ଆୟୋଜିତ ଶିଳ୍ପ ପ୍ରଦର୍ଶନୀ ହାନୋଭର ମେସେରେ 2016 ଅପ୍ରେଲ 25 ତାରିଖରେ ସ୍ୱାକ୍ଷରିତ ହୋଇଥିଲା । ଷ୍ଟେନବିସ ଜିଏମବିଏଚ ସମଗ୍ର ୟୁରୋପରେ ଏକ ପ୍ରମୁଖ ପ୍ରୟୋଗାତ୍ମକ ଶିଳ୍ପ ଗବେଷଣା ସଂସ୍ଥା । ଏହା ବୈଷୟିକ ଜ୍ଞାନ କୌଶଳ ସଂବନ୍ଧର ଏକ ଅଂଶୀଦାର ହୋଇ ଚିହ୍ନଟ ସାମଗ୍ରୀର ବିନିର୍ମାଣ ପ୍ରକଳ୍ପ ପାଇଁ କାର୍ଯ୍ୟ କରିବ । ଉକ୍ତ ବୁଝାମଣା ପତ୍ରରେ ଥିବା ସହଯୋଗର କ୍ଷେତ୍ର ମଧ୍ୟରେ ସ୍ୱତନ୍ତ୍ର ଜ୍ଞାନକୌଶଳର ନିର୍ଦ୍ଧାରଣ, ମୌଳିକ (ବୃହତ୍ତ) ସାମଗ୍ରୀ ଉପକ୍ଷେତ୍ର ପାଇଁ ବୈଷୟିକ ଜ୍ଞାନ କୌଶଳର ପ୍ରସ୍ତୁତି, ବୃହତ୍ତ ସାମଗ୍ରୀଗୁଡିକୁ ନେଇ ସମ୍ମିଳିତ ବୈଷୟିକ ଆକଳନ, ବୈଷୟିକ ଜ୍ଞାନ କୌଶଳର ସହଯୋଗ କ୍ଷେତ୍ର ଏବଂ ବୈଷୟିକ ପ୍ରତିଷ୍ଠାନଗୁଡିକର ଉନ୍ନତିକରଣ – ଭାରତରେ ଗ୍ରୀନଫିଲ୍ଡ ପ୍ରତିଷ୍ଠାନ ସ୍ଥାପନ ଏବଂ ଅନ୍ୟ ସହଯୋଗ ଓ ସମନ୍ୱୟ ସଂକ୍ରାନ୍ତରେ ଜ୍ଞାନ କୌଶଳର ନିର୍ଦ୍ଧାରଣ ଆଦି ଅନ୍ତର୍ଭୂକ୍ତ । ଭାରତୀୟ ମୌଳିକ (ବୃହତ୍ତ) ସାମଗ୍ରୀ କ୍ଷେତ୍ରରେ ଏହି ବୁଝାମଣାଟି ଏକ ପ୍ରମୁଖ ଆଧାର ହୋଇ ଶିଳ୍ପ ବୈଷୟିକ ପ୍ରକଳ୍ପଗୁଡିକୁ ସୁବିଧା ଯୋଗାଇବ । ଏହି ବୁଝାମଣା ବିଭିନ୍ନ ସରକାରୀ ଉଦ୍ୟୋଗ ଏବଂ ମୌଳିକ ସାମଗ୍ରୀ କ୍ଷେତ୍ର ପାଇଁ ଏକ ଭିତ୍ତିଭୂମି ପ୍ରସ୍ତୁତ କରିବ ଯାହାଫଳରେ ଷ୍ଟେନବିସ ଜିଏମବିଏଚର ଦକ୍ଷତାର ବିନିଯୋଗ ହୋଇ ସାମର୍ଥ୍ୟ ବୃଦ୍ଧି ହେବ ଏବଂ ବୈଷୟିକ ଜ୍ଞାନ କୌଶଳର ଅଭାବ ପୂରଣ ହେବ ।
ସ୍ୱାସ୍ଥ୍ୟସେବା ତଥା ଔଷଧ କ୍ଷେତ୍ରରେ ଭାରତ ଓ ସେନେଗାଲ ମଧ୍ୟରେ ସ୍ୱାକ୍ଷରିତ ବୁଝାମଣାପତ୍ରକୁ କ୍ୟାବିନେଟ ମଞ୍ଜୁରି

ସ୍ୱାସ୍ଥ୍ୟସେବା ତଥା ଔଷଧ କ୍ଷେତ୍ରରେ ଭାରତ ଓ ସେନେଗାଲ ମଧ୍ୟରେ ସ୍ୱାକ୍ଷରିତ ବୁଝାମଣାପତ୍ରକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ମଂଜୁରି ପ୍ରଦାନ କରିଛନ୍ତି । ଏହି ବୁଝାମଣା ପତ୍ରରେ ମୁଖ୍ୟତଃ ନିମ୍ନଲିଖିତ କ୍ଷେତ୍ରରେ ସହଯୋଗର ବ୍ୟବସ୍ଥା ରହିଛି । ସେଗୁଡ଼ିକ ହେଲା: 1. ରୋଗ ପ୍ରତି ସମନ୍ୱିତ ସତର୍କଦୃଷ୍ଟି 2. ମେଡ଼ିକାଲ ଗବେଷଣା 3. ଜରୁରୀ ରିଲିଫ ଯୋଗାଣ, 4. ହସପିଟାଲ ପରିଚାଳନା, 5. ଔଷଧ ଓ ଅନ୍ୟ ଫାର୍ମାସିଉଟିକାଲ ଉତ୍ପାଦ/ ହସପିଟାଲ ପରିଚାଳନା 6. ପାରମ୍ପରିକ ଔଷଧ 7. ଏଡ଼ସ ନିୟନ୍ତ୍ରଣ, ଏବଂ 8. ପାରସ୍ପରିକ ସ୍ୱାର୍ଥ ଜଡ଼ିତ ଅନ୍ୟାନ୍ୟ କ୍ଷେତ୍ରରେ ସହଯୋଗ ସ୍ଥାପନ । ଏହି ସହଯୋଗ ସଂପର୍କରେ ବିସ୍ତୃତ କାର୍ଯ୍ୟଖସଡ଼ା ପ୍ରସ୍ତୁତ କରିବା ସକାଶେ ଏକ କାର୍ଯ୍ୟକାରୀ ଗୋଷ୍ଠୀ ଗଠନ କରାଯିବ ଏବଂ ସେହି ଗୋଷ୍ଠୀ ବୁଝାମଣା ପତ୍ରର ପ୍ରବର୍ତ୍ତନ ନିମନ୍ତେ ସାମଗ୍ରିକ ଭାବେ ତଦାରଖ କରିବ ।
ରାଜ୍ୟ ସ୍ଥାପନା ଦିବସରେ ମଣିପୁରବାସୀଙ୍କୁ ଶୁଭେଚ୍ଛା ଜଣାଇଲେ ପ୍ରଧାନମନ୍ତ୍ରୀ

ରାଜ୍ୟ ସ୍ଥାପନା ଦିବସରେ ମଣିପୁରବାସୀଙ୍କୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶୁଭେଚ୍ଛା ଜଣାଇଛନ୍ତି । “ବିପୁଳ ପ୍ରାକୃତିକ ସୌନ୍ଦର୍ଯ୍ୟ ଏବଂ ପରିଶ୍ରମୀ ରାଜ୍ୟବାସୀଙ୍କୁ ନେଇ ମଣିପୁର ଆଶୀର୍ବାଦ ଲାଭ କରିଛି । ରାଜ୍ୟରୁ ପାଇଥିବା ସ୍ନେହକୁ ମୁଁ କେବେ’ବି ଭୁଲିପାରିବି ନାହିଁ । ରାଜ୍ୟ ସ୍ଥାପନା ଦିବସରେ ମଣିପୁରର ଭାଇ ଓ ଭଉଣୀମାନଙ୍କୁ ମୋର ଅଭିନନ୍ଦନ । ରାଜ୍ୟ ତାର ବିକାଶର ନୂତନ ଶିଖର ପ୍ରାପ୍ତ ଜାରି ରଖିବା ଲାଗି ମୁଁ ପ୍ରାର୍ଥନା କରୁଛି,” ବୋଲି ପ୍ରଧାନମନ୍ତ୍ରୀ କହିଛନ୍ତି ।
କୋରିଆରେ ଭାରତୀୟ ସମ୍ପ୍ରଦାୟଙ୍କୁ ପ୍ରଧାନମନ୍ତ୍ରୀଙ୍କ ସମ୍ବୋଧନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି କୋରିଆରେ ଭାରତୀୟ ସମ୍ପ୍ରଦାୟକୁ ସମ୍ବୋଧିତ କରିଛନ୍ତି । ତାଙ୍କୁ ଦମଦାର ସ୍ୱାଗତ କରିଥିବାରୁ ସେ ସିଓଲରେ ଥିବା ଭାରତୀୟ ସମ୍ପ୍ରଦାୟକୁ ଧନ୍ୟବାଦ ପ୍ରଦାନ କରିଥିଲେ । ସେ କହିଲେ ଯେ ଭାରତ ଏବଂ କୋରିଆ ମଧ୍ୟରେ ସମ୍ପର୍କ କେବଳ ବ୍ୟବସାୟିକ ସମ୍ପର୍କ ଆଧାରରେ ପ୍ରତିଷ୍ଠିତ ନୁହେଁ । ସେ କହିଲେ ଯେ ଉଭୟ ଦେଶ ମଧ୍ୟରେ ସମ୍ପର୍କର ମୁଖ୍ୟ ଆଧାର ହେଉଛି ଜନସାଧାରଣଙ୍କ ମଧ୍ୟରେ ସମ୍ପର୍କ । ପ୍ରଧାନମନ୍ତ୍ରୀ ଭାରତ ଏବଂ କୋରିଆ ମଧ୍ୟରେ ବର୍ଷ ବର୍ଷ ଧରି ରହିଥିବା ସମ୍ପର୍କ ସମ୍ବନ୍ଧରେ ସୂଚନା ପ୍ରଦାନ କରିଥିଲେ ଏବଂ ରାଣୀ ସୂର୍ଯ୍ୟରତ୍ନାଙ୍କ ସମ୍ବନ୍ଧରେ ସ୍ମରଣ କରିଥିଲେ ଯିଏକି ଅଯୋଧ୍ୟାରୁ ହଜାର ହଜାର କିଲୋମିଟର ଦୂର ଯାତ୍ରା କରି କୋରିଆ ରାଜାଙ୍କୁ ବିବାହ କରିଥିଲେ । ସେ ମଧ୍ୟ ସ୍ମରଣ କରିଥିଲେ ଯେ ଏଇ ନିକଟରେ ଦୀପାବଳିରେ କୋରିଆର ପ୍ରଥମ ମହିଳା କିମ ଜଙ୍ଗ-ସୁକ ଅଯୋଧ୍ୟା ଗସ୍ତ କରିଥିଲେ । ପ୍ରଧାନମନ୍ତ୍ରୀ କହିଲେ ଯେ ବୌଦ୍ଧ ଧର୍ମ ଉଭୟ ଦେଶ ମଧ୍ୟରେ ଏହି ବନ୍ଧୁତ୍ୱର ବନ୍ଧନକୁ ଆହୁରି ଅଧିକ ମଜଭୁତ କରିଛି । ପ୍ରଧାନମନ୍ତ୍ରୀ କହିଲେ ଯେ ଭାରତୀୟ ସମ୍ପ୍ରଦାୟ କୋରିଆରେ ବିକାଶ, ଗବେଷଣା ଏବଂ ଅଭିନବତା କ୍ଷେତ୍ରରେ ଯୋଗଦାନ କରୁଥିବାରୁ ସେ ଅତ୍ୟନ୍ତ ଆନନ୍ଦିତ । ସେ କୋରିଆରେ ଯୋଗ ଏବଂ ଭାରତୀୟ ପର୍ବପର୍ବାଣୀମାନଙ୍କର ଲୋକପ୍ରିୟତା ସମ୍ବନ୍ଧରେ ପ୍ରକାଶ କରିଥିଲେ । ସେ କହିଲେ ଯେ ଭାରତୀୟ ଖାଦ୍ୟ ମଧ୍ୟ କୋରିଆରେ ଖୁବଶୀଘ୍ର ଲୋକପ୍ରିୟତା ହାସଲ କରୁଛି । ଏସିଆନ ଗେମ୍ସରେ ଭାରତୀୟ କ୍ରୀଡ଼ା କବାଡିରେ କୋରିଆର ଚମତ୍କାର ପ୍ରଦର୍ଶନ ସମ୍ବନ୍ଧରେ ସେ ମଧ୍ୟ ପ୍ରକାଶ କରିଥିଲେ । ବିଶ୍ୱର ବିଭିନ୍ନ ପ୍ରାନ୍ତରେ ଥିବା ଭାରତୀୟ ସମ୍ପ୍ରଦାୟକୁ ପ୍ରଧାନମନ୍ତ୍ରୀ ଭାରତର ରାଷ୍ଟ୍ରଦୂତ ଭାବେ ବର୍ଣ୍ଣନା କରିଥିଲେ, ଯେଉଁମାନେ କି ସେମାନଙ୍କ କଠିନ ପରିଶ୍ରମ ଏବଂ ଶୃଙ୍ଖଳା ଦ୍ୱାରା ବିଶ୍ୱବ୍ୟାପୀ ଭାରତର ମର୍ଯ୍ୟଦା ବୃଦ୍ଧି କରିଛନ୍ତି । ପ୍ରଧାନମନ୍ତ୍ରୀ କହିଲେ ଯେ ଚଳିତ ବର୍ଷ ଭାରତ ମହାତ୍ମା ଗାନ୍ଧୀଙ୍କ 150ତମ ଜନ୍ମବାର୍ଷିକୀ ପାଳନ କରୁଛି । ସେ କହିଲେ ଯେ ବିଶ୍ୱ ବାପୁଙ୍କ ବିଷୟରେ ଅଧିକ ଜାଣିବା ଆବଶ୍ୟକ ଏବଂ ଏହି ଉଦ୍ଦେଶ୍ୟକୁ ପୂରଣ କରିବା ହେଉଛି ଆମର ଦାୟିତ୍ୱ । ପ୍ରଧାନମନ୍ତ୍ରୀ କହିଲେ ଯେ କୋରିଆ ସହିତ ଭାରତର ସମ୍ପର୍କ ଦୃଢ଼ୀଭୁତ ହେଉଛି ଏବଂ ଉଭୟ ଦେଶ ଏହି ଅଞ୍ଚଳରେ ଶାନ୍ତି, ସ୍ଥାୟୀତ୍ୱ ଏବଂ ସମୃଦ୍ଧି ପାଇଁ ଏକାଠି କାମ କରୁଛନ୍ତି । ସେ କହିଲେ ଯେ ସମ୍ପ୍ରତି ଭାରତୀୟ ବ୍ରାଣ୍ଡ କୋରିଆରେ ମିଳୁଛି ଏବଂ କୋରିଆ ବ୍ରାଣ୍ଡ ଭାରତର ଘରେ ଘରେ ପରିଚିତ ହୋଇଛି । ସମ୍ପ୍ରତି ଭାରତରେ ହୋଇଥିବା ଅର୍ଥନୈତିକ ପ୍ରଗତି ସମ୍ବନ୍ଧରେ ପ୍ରଧାନମନ୍ତ୍ରୀ ବ୍ୟାପକ ଭାବେ ପ୍ରକାଶ କରିଥିଲେ । ସେ କହିଥିଲେ ଯେ ଭାରତ ଖୁବ ଶୀଘ୍ର ଏକ 5 ଟ୍ରିଲିଅନ ଡଲାର ଅର୍ଥନୀତିରେ ପରିଣତ ହେବ । ବ୍ୟବସାୟ କରିବାର ସହଜତା ଏବଂ ଜୀବନ ଧାରଣର ସହଜତା କ୍ଷେତ୍ରରେ ଯେଉଁ ବ୍ୟାପକ ପ୍ରଗତି ହୋଇଛି ସେ ସମ୍ବନ୍ଧରେ ସେ ପ୍ରକାଶ କରିଥିଲେ । ସେ ମଧ୍ୟ ଜିଏସଟି ଏବଂ କ୍ୟାସ ବିହୀନ ଅର୍ଥନୀତି ସମ୍ବନ୍ଧରେ ପ୍ରକାଶ କରିଥିଲେ । ସେ କହିଥିଲେ ଯେ ବିଶ୍ୱ ଏବେ ଭାରତରେ ଏକ ଅର୍ଥନୈତିକ ଅନ୍ତର୍ଭୁକ୍ତିର ବିପ୍ଳବ ପରିଲକ୍ଷିତ କରୁଛି । ଏହି ପ୍ରସଙ୍ଗରେ ସେ ବ୍ୟାଙ୍କ ଆକାଉଣ୍ଟ, ବୀମା ଏବଂ ମୁଦ୍ରା ଲୋନ ବିଷୟରେ କହିଥିଲେ । ସେ କହିଲେ ଯେ ବିଭିନ୍ନ ସଫଳତା ଯୋଗୁ ଭାରତର ମର୍ଯ୍ୟଦା ବୃଦ୍ଧି ହେଉଛି । ସେ ଗରିବମାନଙ୍କର ମୁକ୍ତ ଚିକିତ୍ସା, ବିଶ୍ୱର ସବୁଠାରୁ ଉଚ୍ଚତମ ପ୍ରତିମୂର୍ତ୍ତି-ଷ୍ଟାଚ୍ୟୁ ଅଫ ୟୁନିଟି ଏବଂ ଡିଜିଟାଲ ଭାରତ ସମ୍ବନ୍ଧରେ ପ୍ରକାଶ କରିଥିଲେ । ପ୍ରଧାନମନ୍ତ୍ରୀ ମଧ୍ୟ ସ୍ୱଚ୍ଛ ଉର୍ଜା କ୍ଷେତ୍ରରେ ଭାରତର ବିକାଶ ଏବଂ ଆନ୍ତର୍ଜାତିକ ସୌର ଗଠବନ୍ଧନର ଗଠନ ସମ୍ବନ୍ଧରେ କହିଥିଲେ । ପ୍ରଧାନମନ୍ତ୍ରୀ କହିଥିଲେ ଯେ ଏବେ ଭାରତରେ ଏକ ନୂତନ ଶକ୍ତି ଆସିଛି । ସେ କହିଥିଲେ ଯେ ଆସନ୍ତାକାଲି ସେ ଭାରତର ଜନସାଧାରଣ ଏବଂ ଭାରତୀୟ ସମ୍ପ୍ରଦାୟଙ୍କ ତରଫରୁ ସିଓଲ ଶାନ୍ତି ପୁରସ୍କାର ଗ୍ରହଣ କରିବେ । ପ୍ରୟାଗରାଜରେ ଚାଲିଥିବା କୁମ୍ଭମେଳା ସମ୍ବନ୍ଧରେ ପ୍ରଧାନମନ୍ତ୍ରୀ ପ୍ରକାଶ କରିଥିଲେ ଏବଂ କହିଥିଲେ ଯେ ଏଥର କୁମ୍ଭମେଳାରେ ଯେପରି ଭାବେ ସ୍ୱଚ୍ଛତା ରକ୍ଷା କରାଯାଉଛି ତାହାକୁ ବିଶ୍ୱ ଦେଖୁଛି । ସେମାନଙ୍କ ବ୍ୟକ୍ତିଗତ ପ୍ରୟାସ ଦ୍ୱାରା ଭାରତରେ ପର୍ଯ୍ୟଟନର ପ୍ରସାର କରିବା ପାଇଁ ସେ କୋରିଆରେ ରହିଥିବା ଭାରତୀୟ ସମ୍ପ୍ରଦାୟଙ୍କୁ ପ୍ରେରିତ କରିଥିଲେ ।
ସମାଜର ସର୍ବନିମ୍ନ ସ୍ତରରେ ନବସୃଜନ ଯୋଜନା କାର୍ଯ୍ୟକାରୀ କରିବା ସକାଶେ ଭାରତ ଓ ଦକ୍ଷିଣ ଆଫ୍ରିକା ମଧ୍ୟରେ ସ୍ୱାକ୍ଷରିତ ସହଯୋଗ ବୁଝାମଣାପତ୍ରକୁ କେନ୍ଦ୍ର କେବିନେଟ ସ୍ୱୀକୃତି ପ୍ରଦାନ କରିଛନ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କେବିନେଟ ବୈଠକରେ ଏହି ମଞ୍ଜୁରି ମିଳିଛି । 2006 ଜୁଲାଇ 07 ତାରିଖ ଦିନ ଦୁଇ ଦେଶ ମଧ୍ୟରେ ପ୍ରିଟୋରିଆଠାରେ ବୁଝାମଣା ପତ୍ର ସ୍ୱାକ୍ଷରିତ ହୋଇଥିଲା । ବିଜ୍ଞାନ ଓ ପ୍ରଯୁକ୍ତି ବିଦ୍ୟା କ୍ଷେତ୍ରରେ ସହଯୋଗ ଲାଗି ଉଭୟ ରାଷ୍ଟ୍ରଙ୍କ ମଧ୍ୟରେ ଆନ୍ତଃ-ସରକାରୀ ସ୍ତରରେ ରାଜିନାମାର ଏହା ଅଂଶବିଶେଷ । ଏହି ବୁଝାମଣାପତ୍ରର ସର୍ତ୍ତାବଳୀ ଅନୁସାରେ ଉଭୟ ରାଷ୍ଟ୍ର ନବସୃଜନ କାର୍ଯ୍ୟକ୍ରମ ପ୍ରବର୍ତ୍ତନ ଦିଗରେ ମିଳିତ ଭାବେ ଫୋରମ ଗଠନ ଠାରୁ ଆରମ୍ଭ କରି ସମ୍ପର୍କ, କର୍ମଶାଳା ଏବଂ ତାଲିମ କାର୍ଯ୍ୟକ୍ରମର ଆୟୋଜନ କରିବେ । ପରସ୍ପର ସହ ଏ ଦିଗରେ ନିଜ ନିଜର ପ୍ରଯୁକ୍ତି ଜ୍ଞାନକୌଶଳ ବିନିମୟ କରିବେ । ଏହା ବ୍ୟତୀତ ଦୁଇ ଦେଶ ମିଳିତ ଭାବେ ପ୍ରକଳ୍ପମାନ ବିକାଶ କରିବେ ଯଦ୍ୱାରା ଅଭିନବ ପ୍ରଯୁକ୍ତି ମାଧ୍ୟମରେ ସମାଜର ତଳସ୍ତରର ଲୋକମାନେ ଉପକୃତ ହେବେ । କୃଷି ଏବଂ ଜୈବପ୍ରଯୁକ୍ତି ବିଦ୍ୟା କ୍ଷେତ୍ରରେ ଏହା ବିଶେଷ ଭାବେ କାର୍ଯ୍ୟକାରୀ କରାଯିବ ।
ଭାରତର ନୂତନ ପ୍ରଧାନ ବିଚାରପତି ଜଷ୍ଟିସ ଦୀପକ ମିଶ୍ରଙ୍କୁ ପ୍ରଧାନମନ୍ତ୍ରୀଙ୍କ ଅଭିନନ୍ଦନ

ଭାରତର ପ୍ରଧାନ ବିଚାରପତି ଭାବେ ଶପଥ ଗ୍ରହଣ କରିବା ଅବସରରେ ଜଷ୍ଟିସ ଦୀପକ ମିଶ୍ରଙ୍କୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଅଭିନନ୍ଦନ ଜଣାଇଛନ୍ତି । “ଭାରତର ପ୍ରଧାନ ବିଚାରପତି ଭାବେ ଶପଥ ଗ୍ରହଣ କରିଥିବାରୁ ଜଷ୍ଟିସ ଦୀପକ ମିଶ୍ରଙ୍କୁ ଅଭିନନ୍ଦନ । ମୁଁ ତାଙ୍କୁ ଶୁଭକାମନା ଜଣାଉଛି ଏବଂ ତାଙ୍କର ଏକ ସଫଳ କାର୍ଯ୍ୟକାଳ କାମନା କରୁଛି,” ବୋଲି ପ୍ରଧାନମନ୍ତ୍ରୀ କହିଛନ୍ତି ।
ଅକ୍ଟୋବର ୨୮ରେ ରାଜ୍ୟଗୁଡିକର ଗୃହ ମନ୍ତ୍ରୀମାନଙ୍କ ଚିନ୍ତନ ଶିବିରରେ ଯୋଗ ଦେବେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଅକ୍ଟୋବର ୨୮, ୨୦୨୨ ପୂର୍ବାହ୍ନ ପ୍ରାୟ ୧୦.୩୦ରେ ଭିଡିଓ କନଫରେନ୍ସିଂ ମାଧ୍ୟମରେ ରାଜ୍ୟଗୁଡିକର ଗୃହ ମନ୍ତ୍ରୀମାନଙ୍କ ଚିନ୍ତନ ଶିବିରକୁ ସମ୍ବୋଧିତ କରିବେ । ହରିଆଣାର ସୁରଜକୁଣ୍ଡ ଠାରେ ଅକ୍ଟୋବର ୨୭ ଓ ୨୮, ୨୦୨୨ରେ ଏହି ଚିନ୍ତନ ଶିବିର ଆୟୋଜିତ ହେବ । ରାଜ୍ୟଗୁଡିକର ଗୃହ ସଚିବ, ପୁଲିସ ମହାନିର୍ଦ୍ଦେଶକ, କେନ୍ଦ୍ରୀୟ ସଶସ୍ତ୍ର ପୁଲିସ ବଳ(ସିଏପିଏଫ) ଓ କେନ୍ଦ୍ରୀୟ ପୁଲିସ ସଂଗଠନର ମହାନିର୍ଦ୍ଦେଶକମାନେ ଏହି ଚିନ୍ତନ ଶିବିରରେ ଭାଗ ନେବେ । ଗୃହ ମନ୍ତ୍ରୀମାନଙ୍କର ଏହି ଚିନ୍ତନ ଶିବର ସ୍ୱାଧୀନତା ଦିବସ ଅବସରରେ ପ୍ରଧାନମନ୍ତ୍ରୀଙ୍କ ଅଭିଭାଷଣରେ ଘୋଷିତ ପଞ୍ଚ ପ୍ରାଣ ଅନୁରୂପ ଆଭ୍ୟନ୍ତରୀଣ ସୁରକ୍ଷା ସମ୍ପର୍କିତ ପ୍ରସଙ୍ଗଗୁଡିକରେ ନୀତି ପ୍ରସ୍ତୁତିରେ ଜାତୀୟ ଦୃଷ୍ଟିଭଙ୍ଗୀ ସାମିଲ କରିବାକୁ ପ୍ରୟାସ କରାଯିବ । ସଂଘୀୟ ବ୍ୟବସ୍ଥା ଭାବନାକୁ ବଜାୟ ରଖି ଏହି ଶିବିର କେନ୍ଦ୍ର ଓ ରାଜ୍ୟ ସ୍ତରର ବିଭିନ୍ନ ହିତାଧିକାରୀଙ୍କ ମଧ୍ୟରେ ଯୋଜନା ତଥା ସମନ୍ୱୟ କ୍ଷେତ୍ରରେ ଅଧିକ ସହଯୋଗ ସୁନିଶ୍ଚିତ କରିବ । ଏହି ଶିବିରରେ ପୁଲିସ ବଳର ଆଧୁନିକୀକରଣ, ସାଇବର ଅପରାଧ ପ୍ରବନ୍ଧନ, ଅପରାଧିକ ନ୍ୟାୟ ବ୍ୟବସ୍ଥାରେ ସୂଚନା ପ୍ରଯୁକ୍ତିର ଅଧିକ ବ୍ୟବହାର, ସ୍ଥଳ ସୀମା ପ୍ରବନ୍ଧନ, ଉପକୂଳ ସୁରକ୍ଷା, ମହିଳା ସୁରକ୍ଷା, ନିଶାଦ୍ରବ୍ୟ ଚୋରାଚାଲାଣ ଭଳି ପ୍ରସଙ୍ଗଗୁଡିକ ସମ୍ପର୍କରେ ଆଲୋଚନା ହେବ ।
ଭାରତ-ଆଫଗାନିସ୍ତାନ ଶାନ୍ତିପୂର୍ଣ୍ଣ ମହାକାଶ ଉପଯୋଗ ସମ୍ପର୍କୀତ ଏମଓୟୁକୁ କ୍ୟାବିନେଟ ମଞ୍ଜୁରି

ମହାକାଶର ଶାନ୍ତିପୂର୍ଣ୍ଣ ଭାବେ ଉପଯୋଗ ସକାଶେ ଭାରତ ଓ ଆଫଗାନିସ୍ତାନ ମଧ୍ୟରେ ସ୍ଵାକ୍ଷରିତ ବୁଝାମଣାପତ୍ର (MOU) କୁ କେନ୍ଦ୍ର କ୍ୟାବିନେଟ ମଞ୍ଜୁରି ପ୍ରଦାନ କରିଛନ୍ତି । ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କ୍ୟାବିନେଟ ବୈଠକରେ ଏହି ଏମଓୟୁକୁ ଅତୀତରୁ କାର୍ଯ୍ୟକାରୀ କରିବା ସକାଶେ ସ୍ଵୀକୃତି ମିଳିଛି । ଏହି ଏମଓୟୁ ସର୍ତ୍ତାବଳୀ ଅନୁସାରେ ଶିକ୍ଷା, କୃଷି, ପାଣିପାଗ ପୂର୍ବାନୁମାନ, ଟେଲିଯୋଗାଯୋଗ, ଗ୍ରାମାଂଚଳ ସ୍ଵାସ୍ଥ୍ୟ, ପରିମଳ, ସହରାଂଚଳ ବିକାଶ, ପ୍ରାକୃତିକ ସମ୍ପଦ ଆକଳନ, ଦୂରସଂବେଦୀ (ରିମୋଟ୍ ସେନସିଂ) ଏବଂ ପ୍ରଯୁକ୍ତିର ଉପଯୋଗ କରାଯିବ । ଉଭୟ ରାଷ୍ଟ୍ରଙ୍କ ପାଇଁ ଏହି ଏମଓୟୁ ନିମ୍ନମତେ ଉପକାରସିଦ୍ଧ ହେବ – ୧- ଆଫଗାନିସ୍ତାନରେ ମହାକାଶ ସେକ୍ଟରର ବିକାଶ ୨- ଭାରତକୁ ଏକ ଅଗ୍ରଣୀ ମହାକାଶ ଗବେଷଣା ପ୍ରଯୁକ୍ତି ସଂପନ୍ନ ରାଷ୍ଟ୍ର ଭାବେ ପ୍ରମାଣିତ କରିବ, ଗୋଟିଏ ରାଷ୍ଟ୍ରର ଅନ୍ୟ ରାଷ୍ଟ୍ରକୁ ସହଯୋଗ ୩- ମହାକାଶ ଗବେଷଣା କ୍ଷେତ୍ରରେ ଆଫଗାନିସ୍ତାନ ଆତ୍ମନିର୍ଭରଶୀଳ ହେବା ଦିଗରେ ଅଗ୍ରସର ହେବ ୪- ଭାରତ ଓ ଆଫଗାନିସ୍ତାନ ମଧ୍ୟରେ ଦ୍ଵିପାକ୍ଷିକ ଓ ପାରସ୍ପରିକ ସହଯୋଗ ବୃଦ୍ଧି ୫- ମହାକାଶ ଓ ଯୋଗାଯୋଗ କ୍ଷେତ୍ରରେ ଆଫଗାନିସ୍ତାନର ସ୍ଥିତିକୁ ସୁଦୃଢ଼ କରିବ । ଅଧୁନା ମୋବାଇଲ, ଇଂଟରନେଟ ଯୁଗରେ ବାଣିଜ୍ୟ, ଯୋଗାଯୋଗ ଏବଂ ସଂଯୋଗ ସ୍ଥାପନ ଦିଗରେ ଉଭୟ ଦେଶ ପାଇଁ ଉଚ୍ଚ ପ୍ରଯୁକ୍ତି ସମ୍ପନ୍ନ କର୍ମନିଯୁକ୍ତି ସୃଷ୍ଟି, ତଥା ବିଜ୍ଞାନ ଓ ପ୍ରଯୁକ୍ତି କ୍ଷେତ୍ରରେ ଗବେଷଣା ଓ ବିକାଶ ପାଇଁ ଏହି ଏମଓୟୁ ଯଥେଷ୍ଟ ସୁଯୋଗ ପ୍ରଦାନ କରିବ ।
ବ୍ୟବସାୟ କ୍ଷେତ୍ରରେ ସହଯୋଗ ଲାଗି ଭାରତ ଓ ରୱାଣ୍ଡା ମଧ୍ୟରେ ସହଯୋଗ ଢାଂଚାକୁ କ୍ୟାବିନେଟ ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ର କ୍ୟାବିନେଟ ଭାରତ ଏବଂ ରୱାଣ୍ଡା ମଧ୍ୟରେ ବ୍ୟବସାୟିକ ସହଯୋଗ ଲାଗି ଉଦ୍ଦିଷ୍ଟ ଢାଂଚାକୁ ପିଛିଲା ଭାବେ ମଞ୍ଜୁରି ଦେଇଛନ୍ତି । ବ୍ୟବସାୟ ସହଯୋଗ ଢାଂଚା 23 ଜୁଲାଇ, 2018ରେ ସ୍ୱାକ୍ଷରିତ ହୋଇଥିଲା । ବ୍ୟବସାୟ ସହଯୋଗର ଢାଂଚା ଉଭୟ ଦେଶ ମଧ୍ୟରେ ବ୍ୟବସାୟିକ ଏବଂ ଆର୍ଥିକ ସମ୍ପର୍କରେ ଉନ୍ନତି ଆଣିପାରିବ ।
ପୁରୁଷ 94 କିଲୋଗ୍ରାମ ଭାରୋତ୍ତୋଳନରେ ବ୍ରୋଞ୍ଜ ବିଜେତା ବିକାଶ ଠାକୁରଙ୍କୁ ପ୍ରଧାନମନ୍ତ୍ରୀଙ୍କ ଅଭିନନ୍ଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ରାଜ୍ୟଗୋଷ୍ଠୀ କ୍ରୀଡା ପ୍ରତିଯୋଗୀତାରେ ବ୍ରୋଞ୍ଜ ପଦକ ଜିଣିଥିବା ଭାରୋତ୍ତୋଳନକାରୀ ବିକାଶ ଠାକୁରଙ୍କୁ ଅଭିନନ୍ଦନ ଜଣାଇଛନ୍ତି । ପ୍ରଧାନମନ୍ତ୍ରୀ କହିଛନ୍ତି, “ଅଧିକ ଗୌରବ ଓ ସୁନାମ ପାଇଁ ଆମ ଭାରୋତ୍ତୋଳନକାରୀମାନଙ୍କୁ ଧନ୍ୟବାଦ । ପୁରୁଷ ଭାରୋତ୍ତୋଳନର 94 କିଲୋଗ୍ରାମ ବର୍ଗରେ ବ୍ରୋଞ୍ଜ ହାସଲ ପାଇଁ ଅଭିନନ୍ଦନ ବିକାଶ ଠାକୁର । ସବୁ ଭାରତୀୟଙ୍କ ମୁହଁରେ ଆପଣ ହସ ଫୁଟାଇଛନ୍ତି” ।
ୱେଲିଂଟନ୍ ଡିଫେନ୍ସ କଲେଜ ଓ ଢାକା ମୀରପୁରର ଡିଫେନ୍ସ ସର୍ଭିସେସ୍ କମାଣ୍ଡ ଆଣ୍ଡ ଷ୍ଟାଫ୍ କଲେଜ ମଧ୍ୟରେ ପ୍ରତିରକ୍ଷା ଶିକ୍ଷାଦାନ କ୍ଷେତ୍ରରେ  ବୁଝାମଣାପତ୍ରକୁ କ୍ୟାବିନେଟ୍ ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ୍ କମିଟି ବୈଠକରେ ୱେଲିଂଟନ୍ ଡିଫେନ୍ସ କଲେଜ, ଢାକା ମୀରପୁରର ଡିଫେନ୍ସ ସର୍ଭିସେସ୍ କମାଣ୍ଡ ଆଣ୍ଡ ଷ୍ଟାଫ୍ କଲେଜ ମଧ୍ୟରେ ପ୍ରତିରକ୍ଷା ଶିକ୍ଷାଦାନ କ୍ଷେତ୍ରରେ ସହଯୋଗ ଲାଗି ହୋଇଥିବା ବୁଝାମଣାପତ୍ର (MoU)କୁ ଅନୁମୋଦନ ମିଳିଛି । ଏହି ଏମଓୟୁ ଫଳରେ ରଣନୀତି ଏବଂ ପରିଚାଳନା ସଂକ୍ରାନ୍ତୀୟ ପ୍ରତିରକ୍ଷା ଶିକ୍ଷାଦାନ କ୍ଷେତ୍ରରେ ଏକ ଢାଂଚା ପ୍ରତିଷ୍ଠା କରାଯିବା ସହିତ ଦୁଇ ଦେଶ ମଧ୍ୟରେ ନିବିଡ଼ ଏବଂ ଦୀର୍ଘସ୍ଥାୟୀ ସହଯୋଗ ବୃଦ୍ଧି ହୋଇପାରିବ । ଦୁଇ ଦେଶର ଭୌଗଳିକ ଏବଂ ସାଂସ୍କୃତିକ ନିବିଡ଼ତାକୁ ଦେଖିଲେ ଉଭୟ ରାଷ୍ଟ୍ର ପାଇଁ ଆତଙ୍କବାଦ ମୁକାବିଲା ଭଳି ସାଧାରଣ ସମସ୍ୟା ରହିଛି ଯାହାର ମିଳିତ କାର୍ଯ୍ୟାନୁଷ୍ଠାନର ଆବଶ୍ୟକତା ରହିଛି । ତେଣୁ ସଶସ୍ତ୍ରବାହିନୀ ମଧ୍ୟରେ ଉତ୍ତମ ସମନ୍ୱୟ ଏବଂ ସହଯୋଗ ଜରୁରୀ । ଏହି ମିଳିତ ତାଲିମ୍ ଓ ଅଭ୍ୟାସ ଦ୍ୱାରା ଦୁଇ ଦେଶର ସଶସ୍ତ୍ର ସେନାବାହିନୀର ଦକ୍ଷତା ବୃଦ୍ଧି ହେବା ସହ ସେମାନେ ବିପତ୍ତି ଏବଂ ଭୟର ମୁକାବିଲା କରିବାରେ ସଫଳ ହୋଇପାରିବେ । ଏହି ଏମଓୟୁରେ ଭାରତ ଏବଂ ବାଂଲାଦେଶ ମଧ୍ୟରେ ସୂଚନା ଏବଂ ପ୍ରଯୁକ୍ତି ଆଦାନପ୍ରଦାନ ସହ ସାଧାରଣ ଉତ୍ତରଦାୟିତ୍ୱରେ ବୃଦ୍ଧି ହୋଇପାରିବ ।
ଅଭିନେତା ଶ୍ରୀ ଘନଶ୍ୟାମ ନାୟକ ଓ ଶ୍ରୀ ଅରବିନ୍ଦ ତ୍ରିବେଦୀଙ୍କ ବିୟୋଗରେ ପ୍ରଧାନମନ୍ତ୍ରୀଙ୍କ ଶୋକ

ଅଭିନେତା ଶ୍ରୀ ଘନଶ୍ୟାମ ନାୟକ ଓ ଶ୍ରୀ ଅରବିନ୍ଦ ତ୍ରିବେଦୀଙ୍କ ବିୟୋଗରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଗଭୀର ଶୋକ ବ୍ୟକ୍ତ କରିଛନ୍ତି । ଏକ ଟ୍ୱିଟ ଶୃଙ୍ଖଳରେ ପ୍ରଧାନମନ୍ତ୍ରୀ କହିଛନ୍ତି; “ଗତ କିଛି ଦିନ ମଧ୍ୟରେ ଆମେ ନିଜ ଅଭିନୟ ବଳରେ ଲୋକଙ୍କ ହୃଦୟକୁ ଜିତିଥିବା ଦୁଇ ପ୍ରତିଭାବାନ ଅଭିନେତାଙ୍କୁ ହରାଇଛୁ । ନିଜ ବହୁମୁଖୀ ଅଭିନୟ, ବିଶେଷ କରି ଲୋକପ୍ରିୟ ଶୋ “ତାରକ ମେହତା କା ଉଲଟା ଚଷମା”ରେ ଅଭିନୟ ପାଇଁ ଶ୍ରୀ ଘନଶ୍ୟାମ ନାୟକ ସ୍ମରଣୀୟ ହୋଇ ରହିବେ । ସେ ଖୁବ ସ୍ନେହଶୀଳ ଓ ବିନମ୍ର ଥିଲେ । ଆମେ ଶ୍ରୀ ଅରବିନ୍ଦ ତ୍ରିବେଦୀଙ୍କୁ ହରାଇଛୁ । ସେ କେବଳ ଜଣେ ଅସାଧାରଣ ଅଭିନେତା ନଥିଲେ ବରଂ ଜନସେବା ପ୍ରତି ଆଗ୍ରହୀ ମଧ୍ୟ ଥିଲେ । ରାମାୟଣ ଟେଲିଭିଜନ ସିରିୟଲରେ ନିଜ ଅଭିନୟ ପାଇଁ ସେ ଅନେକ ପୀଢି ପର୍ଯ୍ୟନ୍ତ ସ୍ମରଣୀୟ ରହିବେ । ଉଭୟ ଅଭିନେତାଙ୍କ ବନ୍ଧୁ ଓ ପରିବାରବର୍ଗଙ୍କୁ ସମବେଦନା ଜଣାଉଛି । ଓମ ଶାନ୍ତି ।”
୧୭ତମ ପ୍ରବାସୀ ଭାରତୀୟ ଦିବସ ଅବସରରେ ଗୁଏନା ରାଷ୍ଟ୍ରପତିଙ୍କ ସହ ପ୍ରଧାନମନ୍ତ୍ରୀଙ୍କ ବୈଠକ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଇନ୍ଦୋର ଠାରେ ୧୭ତମ ପ୍ରବାସୀ ଭାରତୀୟ ଦିବସ (ପିବିଡି) ଅବସରରେ କୋଅପରେଟିଭ ରିପବ୍ଲିକ ଅଫ ଗୁଏନାର ରାଷ୍ଟ୍ରପତି ମହାମହିମ ଡଃ ମହମ୍ମଦ ଇରଫାନ ଅଲ୍ଲୀଙ୍କୁ ଭେଟିଛନ୍ତି । ଜାନୁୟାରୀ ୮ରୁ ୧୪, ୨୦୨୩ ପର୍ଯ୍ୟନ୍ତ ଔପଚାରିକ ଭାରତ ଗସ୍ତରେ ଥିବା ରାଷ୍ଟ୍ରପତି ଇରଫାନ ଅଲ୍ଲୀ ୧୭ତମ ପିବିଡିର ମୁଖ୍ୟ ଅତିଥି । ଦୁଇ ନେତା ଶକ୍ତି, ଭିତ୍ତିଭୂମି ବିକାଶ, ଫାର୍ମାସ୍ୟୁଟିକାଲ୍ସ, ସ୍ୱାସ୍ଥ୍ୟ ସେବା, ପ୍ରଯୁକ୍ତି ଓ ନବାଚାର ଏବଂ ପ୍ରତିରକ୍ଷା ସହଯୋଗ ଆଦି ସମ୍ପର୍କରେ ବିସ୍ତୃତ ଆଳୋଚନା କରିଛନ୍ତି । ଦୁଇ ନେତା ଭାରତ ଓ ଗୁଏନାବାସୀଙ୍କ ମଧ୍ୟରେ ବନ୍ଧୁତ୍ୱର ୧୮୦ ବର୍ଷ ପୁରୁଣା ଐତିହାସିକ ସମ୍ବନ୍ଧକୁ ସ୍ମରଣ କରିବା ସହ ଏହାକୁ ମଜବୁତ କରିବାକୁ ସହମତି ବ୍ୟକ୍ତ କରିଛନ୍ତି । ରାଷ୍ଟ୍ରପତି ଇରଫାନ ଅଲ୍ଲୀ ରାଷ୍ଟ୍ରପତି ଶ୍ରୀମତୀ ଦ୍ରୌପଦୀ ମୁର୍ମୁଙ୍କ ସହ ଦ୍ୱିପାକ୍ଷିକ ଆଲୋଚନା କରିବେ ଓ ଜାନୁୟାରୀ ୧୦, ୨୦୨୩ରେ ପ୍ରବାସୀ ଭାରତୀୟ ଦିବସର ଉଦଯାପନୀ ଅଧିବେଶନ ଓ ପ୍ରବାସୀ ଭାରତୀୟ ସମ୍ମାନ ପୁରସ୍କାର ସମାରୋହରେ ଭାଗ ନେବେ । ସେ ଜାନୁୟାରୀ ୧୧ରେ ଇନ୍ଦୋରରେ ଗ୍ଲୋବାଲ ଇନଭେଷ୍ଟର୍ସ ସମିଟ ୨୦୨୩ରେ ମଧ୍ୟ ଭାଗ ନେବେ । ଇନ୍ଦୋର ବ୍ୟତୀତ ରାଷ୍ଟ୍ରପତି ଅଲ୍ଲୀ ଦିଲ୍ଲୀ, କାନପୁର, ବେଙ୍ଗଲୁରୁ ଓ ମୁମ୍ବାଇ ମଧ୍ୟ ଯିବେ ।
“ଟାଇମଲେସ ଲକ୍ଷ୍ମଣ” ପୁସ୍ତକ ଉନ୍ମୋଚନ କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ପ୍ରସିଦ୍ଧ କାର୍ଟୁନିଷ୍ଟ ଆର କେ ଲକ୍ଷ୍ମଣଙ୍କ ଉପରେ ଆଧାରିତ କଫି ଟେବୁଲ ପୁସ୍ତକ “ଟାଇମଲେସ ଲକ୍ଷ୍ମଣ”ର ଉନ୍ମୋଚନ କରିଛନ୍ତି । ଏହି ଅବସରରେ ଉଦବୋଧନ ଦେଇ ସେ କହିଥିଲେ ଯେ ଏହି କାଳାତୀତ ସମୟର ଅଂଶବିଶେଷ ହୋଇ ସେ ଆନନ୍ଦିତ । ସେ ଆନନ୍ଦନ ବ୍ୟକ୍ତ କରି କହିଥିଲେ ଯେ ଏହି ପୁସ୍ତକ ମାଧ୍ୟମରେ ଲକ୍ଷ୍ମଣଙ୍କ ସର୍ଜନାକୁ ବୁଝିବା ଲାଗି ସହାୟତା ମିଳିପାରିବ । ସେ କହିଥିଲେ ଯେ ଲକ୍ଷ୍ମଣଙ୍କ କାର୍ଯ୍ୟର ଅଧ୍ୟୟନ ସମକାଳୀନ ସମାଜବିଜ୍ଞାନ ଏବଂ ସାମାଜିକ ପରିବେଶକୁ ବୁଝିବାର ଉତ୍ତମ ପଦ୍ଧତି । ସେ କହିଥିଲେ ଯେ ଏହି ପୁସ୍ତକ କେବଳ ଲକ୍ଷ୍ମଣ କିମ୍ବା ତାଙ୍କ ସ୍ମୃତି ପାଇଁ ଉଦ୍ଦିଷ୍ଟ ନୁହେଁ, ବରଂ ସେହି କୋଟି କୋଟି ଲୋକମାନଙ୍କ ପାଇଁ, ଯେଉଁମାନଙ୍କ ମନ-ମସ୍ତିଷ୍କରେ କୌଣସି ନା କୌଣସି ରୂପରେ ଲକ୍ଷ୍ମଣ ବିଦ୍ୟମାନ ଅଟନ୍ତି । ପ୍ରଧାନମନ୍ତ୍ରୀ କହିଥିଲେ ଯେ ଲକ୍ଷ୍ମଣଙ୍କର ସାଧାରଣ ବ୍ୟକ୍ତି ସମୟାତୀତ ଏବଂ ଅଖିଳ ଭାରତୀୟ ରହିଆସିଛି । ସେ କହିଥିଲେ ଯେ ସମସ୍ତ ଭାରତୀୟ ଏବଂ ଲୋକମାନଙ୍କ ସମସ୍ତ ପିଢ଼ି ତାଙ୍କ ସର୍ଜନାରେ ଦୃଷ୍ଟିଗୋଚର ହୋଇଥାଏ । ସାଧାରଣ ବ୍ୟକ୍ତି ଉପରେ ଧ୍ୟାନ କେନ୍ଦ୍ରିତ କରିବା ଲାଗି କିପରି ପଦ୍ମ ପୁରସ୍କାର ପ୍ରକ୍ରିୟାରେ ପରିବର୍ତ୍ତନ ଅଣାଗଲା ସେ ବିଷୟରେ ପ୍ରଧାନମନ୍ତ୍ରୀ କହିଥିଲେ ।
ପ୍ରଧାନମନ୍ତ୍ରୀଙ୍କ ଗୁଜରାଟର ଜାମନଗର ଗସ୍ତ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଗୁଜରାଟର ଜାମନଗରଠାରେ ବାନ୍ଦ୍ରା-ଜାମନଗର ହମସଫର ଏକ୍ସପ୍ରେସ ଚଳାଚଳକୁ ପତାକା ଦେଖାଇ ଶୁଭାରମ୍ଭ କରିଛନ୍ତି । ସେ ଗୁରୁ ଗୋବିନ୍ଦ ସିଂ ହସ୍ପିଟାଲର 750 ଶଯ୍ୟା ବିଶିଷ୍ଟ ନୂଆ କୋଠାକୁ ରାଷ୍ଟ୍ର ଉଦ୍ଦେଶ୍ୟରେ ସମର୍ପିତ କରିବା ସହିତ ସୌନୀ ପ୍ରକଳ୍ପର ଲୋକାର୍ପଣ କରିଥିଲେ । ଆଜି-3ଠାରୁ ଖିଜାଦିଆ ପର୍ଯ୍ୟନ୍ତ 51 କିଲୋମିଟର ଲମ୍ବ ପାଇପଲାଇନ ସମେତ ଜାମନଗରରେ ଅନ୍ୟାନ୍ୟ ଉନ୍ନୟନ ପ୍ରକଳ୍ପର ମଧ୍ୟ ସେ ଶୁଭାରମ୍ଭ କରିଥିଲେ । ଉପସ୍ଥିତ ସମାରୋହକୁ ସମ୍ବୋଧିତ କରି ପ୍ରଧାନମନ୍ତ୍ରୀ, ଗତ ଦୁଇ ଦଶନ୍ଧି ଧରି ଜଳସଂକଟର ସମାଧାନ ଲାଗି ଗୁଜରାଟ ସରକାରଙ୍କ ସଂକଳ୍ପ ଏବଂ କଠିନ ପରିଶ୍ରମ ଉପରେ ଆଲୋକପାତ କରିଥିଲେ । ଏହି ପରିପ୍ରେକ୍ଷୀରେ, ସେ ଗୁଜରାଟରେ ‘ଟ୍ୟାଙ୍କର ରାଜ’ର ଅନ୍ତ ଘଟାଇବା ଲାଗି ତାଙ୍କ ଦୃଢ଼ସଂକଳ୍ପ ବିଷୟରେ ଉଲ୍ଲେଖ କରିବା ସହିତ ଗୁଜରାଟର ଲୋକମାନଙ୍କ ପାଇଁ ସର୍ଦ୍ଦାର ସରୋବର ନଦୀ ବନ୍ଧ କିଭଳି ଆଶ୍ୱସ୍ତି ଆଣିଛି ତାହା କହିଥିଲେ । ବର୍ତ୍ତମାନ ଏବଂ ଭବିଷ୍ୟତ ପିଢ଼ିର ଲାଭ ନିମନ୍ତେ ପ୍ରତ୍ୟେକ ଏବଂ ସମସ୍ତ ଜଳବୁନ୍ଦାର ସଂରକ୍ଷଣ ଲାଗି ସେ ନାଗରିକମାନଙ୍କୁ ଆହ୍ୱାନ କରିଥିଲେ । ଗୁଜରାଟରେ ସ୍ୱାସ୍ଥ୍ୟ କ୍ଷେତ୍ରରେ ଆସିଥିବା ବିପ୍ଳବକୁ ପ୍ରଶଂସା କରି ପ୍ରଧାନମନ୍ତ୍ରୀ କହିଥିଲେ ଯେ ଗତ କିଛି ବର୍ଷ ମଧ୍ୟରେ ଗୁଜରାଟରେ ନିର୍ମିତ ହୋଇଥିବା ଡାକ୍ତରଖାନାଗୁଡ଼ିକ ବହୁଳ ଭାବେ ଗରିବ ଲୋକମାନଙ୍କୁ ଲାଭାନ୍ୱିତ କରିବ । ସେ କହିଥିଲେ, କେନ୍ଦ୍ର ସରକାରଙ୍କ ଦ୍ୱାରା ଲାଗୁ କରାଯାଇଥିବା ଆୟୁଷ୍ମାନ ଭାରତ ଯୋଜନା ଗରିବ ଲୋକମାନଙ୍କୁ ପାଇଁ ଶସ୍ତା ଏବଂ ଉନ୍ନତମାନର ସ୍ୱାସ୍ଥ୍ୟସେବା ସୁନିଶ୍ଚିତ କରାଇବ । ପ୍ରଧାନମନ୍ତ୍ରୀ କହିଥିଲେ ଯେ ଦେଶର ଆହ୍ୱାନଗୁଡ଼ିକର ମୁକାବିଲା ନିମନ୍ତେ ହିନମନ୍ୟତାର ସହ ଚିନ୍ତା କରାଯାଇଥିବା କ୍ଷୁଦ୍ର ଅବଧି ବିଶିଷ୍ଟ ପଦକ୍ଷେପ ତୁଳନାରେ ଢାଂଚାଗତ ଏବଂ ଦୀର୍ଘକାଳୀନ ପଦକ୍ଷେପ ନେବାର ଆବଶ୍ୟକତା ରହିଛି । ଏହି ପରିପ୍ରେକ୍ଷୀରେ, କେନ୍ଦ୍ର ସରକାରଙ୍କ ଦ୍ୱାରା ଆରମ୍ଭ କରାଯାଇଥିବା ଦୀର୍ଘକାଳୀନ ଦୂରଦର୍ଶୀ ପଦକ୍ଷେପ ବିଷୟରେ ସେ ଉଲ୍ଲେଖ କରିଥିଲେ । ସେ କହିଥିଲେ ଯେ କୃଷକମାନଙ୍କ କଲ୍ୟାଣ ଲାଗି ପ୍ରଧାନମନ୍ତ୍ରୀ-କିସାନ ଯୋଜନା ଏକ ଦୀର୍ଘକାଳୀନ ଏବଂ ବିସ୍ତୃତ ଯୋଜନା । ଏମଏସଏମଇ କ୍ଷେତ୍ରକୁ ପ୍ରୋତ୍ସାହନ ଦେବା ଲାଗି କେନ୍ଦ୍ର ସରକାରଙ୍କ ପ୍ରୟାସ ବିଷୟରେ ଉଲ୍ଲେଖ କରି ପ୍ରଧାନମନ୍ତ୍ରୀ କହିଥିଲେ ଯେ ସହଜ ଋଣ ଉପଲବ୍ଧତା ଏବଂ ଜନ-ଅନୁକୂଳ ଜିଏସଟି ବ୍ୟାପକଭାବେ ଯୁବ ପିଢ଼ିକୁ ଲାଭାନ୍ୱିତ କରିବ । ସେ କହିଥିଲେ ଯେ ସରକାରଙ୍କ ଦ୍ୱାରା ନିଆଯାଇଥିବା ପଦକ୍ଷେପ ବ୍ୟବସାୟିକ ସୁଗମତା ରେଙ୍କିଙ୍ଗରେ ଉନ୍ନତି ସୁନିଶ୍ଚିତ କରିଛି । ସେନାବାହିନୀଙ୍କ ପ୍ରୟାସକୁ ପ୍ରଶଂସା କରି ପ୍ରଧାନମନ୍ତ୍ରୀ କହିଥିଲେ ଯେ ଯବାନଙ୍କୁ ନେଇ ସାରା ଦେଶ ଗର୍ବିତ । ସେ କହିଥିଲେ ଯେ ଆତଙ୍କବାଦ ବିପଦର ମୂଳୋତ୍ପାଟନ ହେବା ଆବଶ୍ୟକ ।
ପ୍ରଧାନମନ୍ତ୍ରୀ ଅକ୍ଟୋବର 19ରେ ଯିବେ ଶିରିଡି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ 2018 ଅକ୍ଟୋବର 19 ତାରିଖରେ ମହାରାଷ୍ଟ୍ରର ଶିରିଡି ଗସ୍ତ କରିବେ । ପ୍ରଧାନମନ୍ତ୍ରୀ ଗସ୍ତ କାଳରେ ଶିରିଡି ସାଇବାବା ସଂସ୍ଥାନ ଟ୍ରଷ୍ଟର ବିଭିନ୍ନ ଉନ୍ନୟନ ପ୍ରକଳ୍ପ ଲାଗି ଫଳକ ଉନ୍ମୋଚନ ପୂର୍ବକ ଆଧାରଶିଳା ସ୍ଥାପନ କରିବେ । ଶ୍ରୀ ସାଇବାବାଙ୍କ ସମାଧିର ଶତବାର୍ଷିକୀ ସ୍ମାରକୀ ସ୍ୱରୂପ ସେ ଏକ ରୌପ୍ୟ ମୁଦ୍ରା ମଧ୍ୟ ଉନ୍ମୋଚନ କରିବେ । ମହାରାଷ୍ଟ୍ରରେ ପ୍ରଧାନମନ୍ତ୍ରୀ ଆବାସ ଯୋଜନା ଗ୍ରାମୀଣ (ପିଏମଏୱାଇ-ଜି)ର ହିତାଧିକାରୀମାନଙ୍କୁ ଏକ ସାଧାରଣ ସଭାରେ ପ୍ରଧାନମନ୍ତ୍ରୀ ଗୃହ ପ୍ରବେଶ ଉଦ୍ଦେଶ୍ୟରେ ଚାବି ଅର୍ପଣ କରିବେ । ସେ ମଧ୍ୟ ଏହି ସାଧାରଣ ସଭାକୁ ସମ୍ବୋଧିତ କରିବେ । ପ୍ରଧାନମନ୍ତ୍ରୀ ଏହି ଅବସରରେ ଶ୍ରୀ ସାଇବାବା ମନ୍ଦିର କମ୍ପ୍ଲେକ୍ସ ଗସ୍ତ କରିବେ ।
ଜାତୀୟ ଏସସି/ଏସଟି ଉଦ୍ୟୋଗ କେନ୍ଦ୍ର ଏବଂ ଜିରୋ ଡିଫେକ୍ଟ – ଜିରୋ ଇଫେକ୍ଟ ସ୍କିମର ଶୁଭାରମ୍ଭ କଲେ ପ୍ରଧାନମନ୍ତ୍ରୀ,

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ପଞ୍ଜାବର ଲୁଧିଆନାଠାରେ ସୂକ୍ଷ୍ମ, କ୍ଷୁଦ୍ର ଏବଂ ମାଧ୍ୟମ ଶିଳ୍ପ ଉଦ୍ୟୋଗ ପାଇଁ ଜାତୀୟ ଏସସି/ଏସଟି ଉଦ୍ୟୋଗ କେନ୍ଦ୍ର ଏବଂ ଜିରୋ ଡିଫେକ୍ଟ – ଜିରୋ ଇଫେକ୍ଟ ସ୍କିମର ଶୁଭାରମ୍ଭ କରିଛନ୍ତି । ଏହି ଅବସରରେ ସେ ଶ୍ରେଷ୍ଠ ବିବେଚିତ ଏମଏସଏମଇ ଉଦ୍ୟୋଗମାନଙ୍କୁ ଜାତୀୟ ପୁରସ୍କାର ପ୍ରଦାନ କରିଥିଲେ । ମହିଳାମାନଙ୍କୁ ସେ 500 କାଠ ନିର୍ମିତ ଚରଖା ପ୍ରଦାନ କରିଥିଲେ । ଏହି ଅବସରରେ ଉଦ୍ବୋଧନ ଦେଇ ପ୍ରଧାନମନ୍ତ୍ରୀ କହିଥିଲେ ଯେ, ଲୁଧିଆନା ଏକ ପ୍ରମୁଖ ଶିଳ୍ପ କେନ୍ଦ୍ର ହୋଇଥିବାରୁ ଏଠାରେ ଏମଏସଏମଇ ଉଦ୍ୟୋଗ ପାଇଁ ଏହି ସ୍କିମ ଶୁଭାରମ୍ଭ କରାଯାଇଛି । ସେ କହିଥିଲେ ଯେ, ଭାରତର ପ୍ରକୃତ ଆର୍ଥିକ ପ୍ରଗତି ପାଇଁ ପ୍ରଥମେ ସୂକ୍ଷ୍ମ, କ୍ଷୁଦ୍ର ଏବଂ ମଧ୍ୟମ ଉଦ୍ୟୋଗର ବିକାଶ ହେବା ଆବଶ୍ୟକ । ତେବେ ଏମଏସଏମଇ କ୍ଷେତ୍ର ଉତ୍ତମ ମାନର ଉତ୍ପାଦ ପ୍ରସ୍ତୁତି କ୍ଷେତ୍ରରେ ବୈଶ୍ଵିକ ପରିମାପକ ସହ ତାଳ ଦେଇ ଚାଲିବାକୁ ପଡିବ । ଚରଖା ବଣ୍ଟନ ସମ୍ପର୍କରେ ସୂଚନା ଦେଇ ପ୍ରଧାନମନ୍ତ୍ରୀ କହିଥିଲେ ଯେ, ଏବେ ଦେଶ ପାଇଁ ଖଦି ଏକ ଅଗ୍ରାଧିକାର ବସ୍ତୁ । ଏଣୁ ଘରେ ଘରେ ଚରଖା ରଖିଲେ ମହିଳାମାନଙ୍କର ଆୟ ବୃଦ୍ଧି ହେବ । ସେ କହିଥିଲେ ଯେ, ଖଦିର ଏବେ ଭଲ ବିକ୍ରିବଟା ହେଉଛି । ପୂର୍ବରୁ ସ୍ଲୋଗାନ ଥିଲା “ରାଷ୍ଟ୍ର ପାଇଁ ଖଦି” । ଏବେ ଏହା “ଫେସନ ପାଇଁ ଖଦି” ସ୍ଲୋଗାନ ହୋଇଛି । ପ୍ରଧାନମନ୍ତ୍ରୀ କହିଥିଲେ ଯେ, ଦଳିତମାନଙ୍କ ମଧ୍ୟରେ ଉଦ୍ୟୋଗୀ ଓ ଉଦଯୋଗ ମନୋଭାବର ବିକାଶ ଦ୍ଵାରା ଆମ ସମସ୍ତଙ୍କର ଉପକାର ହେବ । ଅନେକ ଯୁବକ ଯୁବତୀ ଅଛନ୍ତି ଯେଉଁମାନେକି ଉଦ୍ୟୋଗ ପ୍ରତିଷ୍ଠା ଓ ଚାକିରି ସୃଷ୍ଟି କରିବା ଦିଗରେ ପ୍ରୟାସ କରିବାର ସ୍ଵପ୍ନ ଦେଖିଛନ୍ତି । ପୂର୍ବରୁ ପ୍ରଧାନମନ୍ତ୍ରୀ ହିମାଚଳ ପ୍ରଦେଶର ମଣ୍ଡୀ ଗସ୍ତ କରି ସେଠାରେ କୋଲ୍ଡାମ, ପାର୍ବତୀ ଓ ରାମପୁର ଜଳ ବିଦ୍ୟୁତ ପରିଯୋଜନାକୁ ରାଷ୍ଟ୍ର ଉଦ୍ଦେଶ୍ୟରେ ସମର୍ପିତ କରିଥିଲେ ।
ଅହମ୍ମଦାବାଦରେ ଏକ ର୍ନିମାଣାଧୀନ କୋଠାରେ ଦୁର୍ଘଟଣା ଯୋଗୁ ପ୍ରାଣ ହରାଇଥିବା ଲୋକଙ୍କ ଲାଗି ଶୋକ ପ୍ରକାଶ କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଅହମ୍ମଦାବାଦରେ ଏକ ର୍ନିମାଣାଧୀନ କୋଠାରେ ଦୁର୍ଘଟଣା ଯୋଗୁଁ ପ୍ରାଣ ହରାଇଥିବା ଲୋକଙ୍କ ଲାଗି ଗଭୀର ଦୁଃଖ ପ୍ରକାଶ କରିଛନ୍ତି । ଶ୍ରୀ ମୋଦୀ କହିଛନ୍ତି ଯେ ପ୍ରଭାବିତ ଲୋକଙ୍କୁ ସ୍ଥାନୀୟ କର୍ତ୍ତୃପକ୍ଷ ସମସ୍ତ ସମ୍ଭାବ୍ୟ ସହାୟତା ପ୍ରଦାନ କରୁଛନ୍ତି । ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ ଟୁଇଟ୍‍ କରିଛି; “ଅହମ୍ମଦାବାଦର ଏକ ର୍ନିମାଣାଧୀନ କୋଠାରେ ହୋଇଥିବା ଦୁର୍ଘଟଣା ଅତ୍ୟନ୍ତ ଦୁଃଖଦାୟକ । ଏହି ଦୁର୍ଘଟଣାରେ ଯେଉଁମାନେ ପରିବାର ସଦସ୍ୟଙ୍କୁ ହରାଇଛନ୍ତି ସେମାନଙ୍କ ପ୍ରତି ସମବେଦନା । ମୁଁ ଆଶା କରୁଛି ଆହତମାନେ ଶୀଘ୍ର ସୁସ୍ଥ ହୋଇଯିବେ । ସ୍ଥାନୀୟ କର୍ତ୍ତୃପକ୍ଷ ପ୍ରଭାବିତ ଲୋକଙ୍କୁ ସମସ୍ତ ସମ୍ଭାବ୍ୟ ସହାୟତା ପ୍ରଦାନ କରୁଛନ୍ତି: ପ୍ରଧାନମନ୍ତ୍ରୀ”
ଶିବଶାହୀର ବାବାସାହେବ ପୁରନ୍ଦରେଙ୍କ ବିୟୋଗରେ ପ୍ରଧାନମନ୍ତ୍ରୀଙ୍କ ଶୋକ ବ୍ୟକ୍ତ

ଲେଖକ, ଐତିହାସିକ ତଥା ନାଟ୍ୟ ବ୍ୟକ୍ତିତ୍ୱ ଶିବଶାହୀର ବାବାସାହେବ ପୁରନ୍ଦରେଙ୍କ ବିୟୋଗରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଗଭୀର ଶୋକ ବ୍ୟକ୍ତ କରିଛନ୍ତି । ଛତ୍ରପତି ଶିବାଜୀ ମହାରାଜଙ୍କ ସହ ଆଗାମୀ ପୀଢିକୁ ଯୋଡିବାରେ ତାଙ୍କ ଅବଦାନକୁ ସେ ମନେ ପକାଇଛନ୍ତି । ଏହି ଅବସରରେ କିଛିମାସ ପୂର୍ବେ ତାଙ୍କ ଶତବାର୍ଷିକୀ କାର୍ଯ୍ୟକ୍ରମ ଅବସରରେ ଶ୍ରୀ ମୋଦୀ ଦେଇଥିବା ଭାଷଣକୁ ସ୍ଥାନିତ କରିଛନ୍ତି । ଏକ ଟ୍ୱିଟ ଶୃଙ୍ଖଳରେ ପ୍ରଧାନମନ୍ତ୍ରୀ କହିଛନ୍ତି; “ଶୋକ ବ୍ୟକ୍ତ କରିବାକୁ ଶବ୍ଦ ପାଉନାହିଁ । ଶିବଶାହୀର ବାବାସାହେବ ପୁରନ୍ଦରେଙ୍କ ବିୟୋଗ ଇତିହାସ ଓ ସଂସ୍କୃତି ଜଗତରେ ଏକ ବିରାଟ ଶୂନ୍ୟସ୍ଥାନ ସୃଷ୍ଟି କରିଛି । ଛତ୍ରପତି ଶିବାଜୀ ମହାରାଜଙ୍କ ସହ ଆଗାମୀ ପୀଢିକୁ ଯୋଡିଥିବାରୁ ତାଙ୍କୁ ଧନ୍ୟବାଦ । ତାଙ୍କ ଅନ୍ୟ ଅବଦାନଗୁଡିକ ମଧ୍ୟ ସଦା ସ୍ମରଣ ରହିବ । ଜଣେ ବିଦଗ୍ଧ, ଜ୍ଞାନୀ ବ୍ୟକ୍ତି ଭାବେ ଶିବଶାହୀର ବାବାସାହେବ ପୁରନ୍ଦରେଙ୍କ ଭାରତୀୟ ଇତିହାସରେ ଅଗାଧ ପାଣ୍ଡିତ୍ୟ ଥିଲା । ଅନେକ ବର୍ଷ ଧରି ତାଙ୍କ ସହ ଆଳାପ କରିବାର ସୌଭାଗ୍ୟ ପାଇଛି । କିଛି ମାସ ପୂର୍ବେ ତାଙ୍କ ଶତବାର୍ଷିକୀ କାର୍ଯ୍ୟକ୍ରମକୁ ସମ୍ବୋଧିତ କରିଥିଲି । ବ୍ୟାପକ କାର୍ଯ୍ୟ ପରିସର ଯୋଗୁଁ ଶିବଶାହିର ବାବାସାହେବ ପୁରନ୍ଦରେ ସର୍ବଦା ସ୍ମରଣୀୟ ହୋଇ ରହିବେ । ଦୁଃଖର ଏହି ମୁହୂର୍ତ୍ତରେ ତାଙ୍କ ପରିବାର ଓ ଅଗଣିତ ପ୍ରଶଂସକଙ୍କୁ ସମବେଦନା ଜଣାଉଛି । ଓମ ଶାନ୍ତି ।”
ଅକ୍ଷୟ ଶକ୍ତି କ୍ଷେତ୍ରରେ ସହଯୋଗ ଲାଗି ଭାରତ-ଫିଜି ଏମଓୟୁକୁ କ୍ୟାବିନେଟର ଅନୁମୋଦନ

ନବୀକରଣଯୋଗ୍ୟ/ଅକ୍ଷୟ ଶକ୍ତି କ୍ଷେତ୍ରରେ ସହଯୋଗ ଲାଗି ଭାରତ ଏବଂ ଫିଜି ମଧ୍ୟରେ ସ୍ୱାକ୍ଷରିତ ବୁଝାମଣାପତ୍ର (ଏମଓୟୁ)କୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଅନୁମୋଦନ ମିଳିଛି । ଏହି ବୁଝାମଣାପତ୍ର 24 ମେ, 2017ରେ ସୁବା, ଫିଜି ଠାରେ ସ୍ୱାକ୍ଷରିତ ହୋଇଥିଲା । ଆପୋସ ଲାଭରେ ସମାନତା ଏବଂ ପାରସ୍ପରିକ ବିନିମୟ ଆଧାରରେ ନୂତନ ଏବଂ ନବୀକରଣଯୋଗ୍ୟ ଶକ୍ତି ପ୍ରସଙ୍ଗରେ ଦ୍ୱିପାକ୍ଷିକ ବୈଷୟିକ ସହଯୋଗକୁ ପ୍ରୋତ୍ସାହନ ଯୋଗାଇ ଦେବା ଏବଂ ଏହାକୁ ପ୍ରୋତ୍ସାହନ ଦେବା ଲାଗି ଏକ ସହକାରୀ ସଂସ୍ଥାଗତ ସମ୍ପର୍କ ଲାଗି ଆଧାର ପ୍ରସ୍ତୁତ କରିବା ଉଭୟ ପକ୍ଷର ଉଦ୍ଦେଶ୍ୟ । ବୁଝାମଣାପତ୍ରରେ ଏକ ମିଳିତ କାର୍ଯ୍ୟକାରୀ ସମିତି ଗଠନ କରିବାର ବ୍ୟବସ୍ଥା ରହିଛି । ଯାହାଦ୍ୱାରା ସହଯୋଗ କ୍ଷେତ୍ର ସହ ଜଡ଼ିତ ପ୍ରସଙ୍ଗର ସମୀକ୍ଷା, ସେଗୁଡ଼ିକର ଅନୁଧ୍ୟାନ ଏବଂ ସେ ବିଷୟରେ ବିଚାର ଆଲୋଚନା କରାଯାଇପାରିବ । ଏଥିରେ ବିଶେଷ ଜ୍ଞାନର ବିନିମୟ ଏବଂ ସୂଚନାର ନେଟୱାର୍କିଂ ବ୍ୟବସ୍ଥା ରହିଛି । ବୁଝାମଣାପତ୍ରରେ ଉଭୟ ଦେଶ ମଧ୍ୟରେ ଦ୍ୱିପାକ୍ଷିକ ସହଯୋଗକୁ ସୁଦୃଢ଼ କରିବାରେ ସହାୟତା ମିଳିପାରିବ ।
ଦ୍ୱୀପସମୁହର ସାମଗ୍ରିକ ବିକାଶ ନେଇ ପ୍ରଧାନମନ୍ତ୍ରୀଙ୍କ ସମୀକ୍ଷା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଆଜି (21.09.2016) ଅନୁଷ୍ଠିତ ଏକ ଉଚ୍ଚସ୍ତରୀୟ ବୈଠକରେ ଭାରତୀୟ ଦ୍ୱୀପସମୁହର ସାମଗ୍ରିକ ବିକାଶ ପାଇଁ ବିଭିନ୍ନ କାର୍ଯ୍ୟକ୍ରମର ସମୀକ୍ଷା କରାଯାଇଥିଲା । ସାମଗ୍ରିକ ବିକାଶ ଲକ୍ଷ୍ୟ ପାଇଁ ନୀତି ଆୟୋଗ, ସ୍ୱରାଷ୍ଟ୍ର ମନ୍ତ୍ରଣାଳୟ ଏବଂ ଅନ୍ୟ ବରିଷ୍ଠ ଅଧିକାରୀମାନଙ୍କ ମତକୁ ନେଇ ଏକ ରିପୋର୍ଟ ପ୍ରଧାନମନ୍ତ୍ରୀଙ୍କ ଆଗରେ ଉପସ୍ଥାପନା କରାଯାଇଥିଲା । ଭାରତରେ ମୋଟ 1382 ଦ୍ୱୀପ ରହିଛି। ସେଥିମଧ୍ୟରୁ ସାମଗ୍ରିକ ବିକାଶ ପାଇଁ 26ଟି ପ୍ରସ୍ତାବ ଅଧିକାରୀମାନେ ଦେଇଛନ୍ତି । ଏହି 26ଟି ଦ୍ୱୀପ ଭାରତର ବିଭିନ୍ନ ସାମୁଦ୍ରିକ ଅଂଚଳ ଏବଂ ଆଣ୍ଡାମାନ ଏବଂ ଲାକ୍ଷ୍ୟାଦ୍ୱୀପରେ ଅବସ୍ଥିତ । ଆବଶ୍ୟକ ଭିତ୍ତିଭୂମି, ପର୍ଯ୍ୟଟନ, କୃଷି (ଜୈବ କୃଷି ଏବଂ ମତ୍ସ୍ୟ ପାଳନ) ଏବଂ କାର୍ବନ ନ୍ୟୁଟ୍ରାଲ ଶକ୍ତି ଉତ୍ପାଦନ ଭଳି ବିକାଶଶୀଳ କାର୍ଯ୍ୟ ସଂପୃକ୍ତ ଦ୍ୱୀପସମୁହରେ କରାଯିବାର ଆବଶ୍ୟକତା ରହିଛି ବୋଲି ଅଧିକାରୀମାନେ ପ୍ରଧାନମନ୍ତ୍ରୀଙ୍କୁ ଅବଗତ କରାଇଥିଲେ । ଭାରତର ଦ୍ୱୀପ ସମ୍ବଳର ସାମରିକ ମହତ୍ୱ ଉପରେ ଗୁରୁତ୍ୱାରୋପ କରି ପ୍ରଧାନମନ୍ତ୍ରୀ ଏହିସବୁ କ୍ଷେତ୍ରରେ ପର୍ଯ୍ୟଟନ ପାଇଁ ଅନେକ ସୁଯୋଗ ରହିଛି ବୋଲି କହିଥିଲେ । ପ୍ରଧାନମନ୍ତ୍ରୀ ଏହିସବୁ ଦ୍ୱୀପର ବିକାଶ ପାଇଁ ଯଥାଶୀଘ୍ର କାର୍ଯ୍ୟ ଖସଡା ପ୍ରସ୍ତୁତ କରିବାକୁ ଅଧିକାରୀମାନଙ୍କୁ ନିର୍ଦ୍ଦେଶ ଦେଇଥିଲେ । ଏହି କାର୍ଯ୍ୟରେ ସୌରଶକ୍ତିର ବିସ୍ତୃତ ବ୍ୟବହାର ଉପରେ ସେ ଗୁରୁତ୍ୱ ଆରୋପ କରିଥିଲେ ।